title: Komission direktiivi (EU) 2021/903, annettu 3 päivänä kesäkuuta 2021, Euroopan parlamentin ja neuvoston direktiivin 2009/48/EY muuttamisesta siltä osin kuin on kyse aniliinin erityisistä raja-arvoista tietyissä leluissa (ETA:n kannalta merkityksellinen teksti)

text:
                  4.6.2021

                  FI

                  Euroopan unionin virallinen lehti

                  L 197/110

         KOMISSION DIREKTIIVI (EU) 2021/903,
         annettu 3 päivänä kesäkuuta 2021,
         Euroopan parlamentin ja neuvoston direktiivin 2009/48/EY muuttamisesta siltä osin kuin on kyse aniliinin erityisistä raja-arvoista tietyissä leluissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon lelujen turvallisuudesta 18 päivänä kesäkuuta 2009 annetun Euroopan parlamentin ja neuvoston direktiivin 2009/48/EY (1) ja erityisesti sen 46 artiklan 2 kohdan,
         sekä katsoo seuraavaa:

                     (1)

                     Direktiivillä 2009/48/EY asetetaan tiettyjä vaatimuksia kemiallisille aineille, jotka on luokiteltu Euroopan parlamentin ja neuvoston asetuksessa (EY) N:o 1272/2008 (2) syöpää aiheuttaviksi, perimää vaurioittaviksi tai lisääntymiselle vaarallisiksi. Direktiivin 2009/48/EY liitteen II lisäyksessä C vahvistetaan erityiset raja-arvot alle 36 kuukauden ikäisten lasten käyttöön tarkoitetuissa ja muissa suuhun pantaviksi tarkoitetuissa leluissa käytettäville kemikaaleille.

                     (2)

                     Aniliini (CAS-numero 62-53-3) on luokiteltu asetuksen (EY) N:o 1272/2008 (3) mukaisesti kategoriaan 2 kuuluvaksi syöpää aiheuttavaksi aineeksi ja kategoriaan 2 kuuluvaksi perimää vaurioittavaksi aineeksi. Direktiivin 2009/48/EY liitteessä II olevan III osan 5 kohdan a alakohdan mukaan kategorian 2 syöpää aiheuttavia aineita, kuten aniliinia, saa käyttää leluissa yksittäisinä pitoisuuksina, jotka ovat yhtä suuret tai pienemmät kuin asetuksessa (EY) N:o 1272/2008 näitä aineita sisältävien seosten luokittelemista varten vahvistettu pitoisuus eli 1 prosentti (4), mikä vastaa pitoisuutta 10 000 mg/kg, jäljempänä ’pitoisuusraja’. Samaa pitoisuusrajaa sovelletaan kategoriaan 2 kuuluviin perimää vaurioittaviin aineisiin (5).

                     (3)

                     Terveys- ja ympäristöriskejä käsittelevä tiedekomitea (SCHER) katsoi 29 päivänä toukokuuta 2007 antamassaan lausunnossa (6), että leluissa ei saa olla syöpää aiheuttavia, perimää vaurioittavia tai lisääntymiselle vaarallisia yhdisteitä (CMR-yhdisteet). Aniliinia koskevassa Euroopan unionin riskinarviointiraportissa (7) todettiin, että on tarpeen rajoittaa aniliinia sisältävien tuotteiden käytöstä kuluttajille aiheutuvia terveysriskejä. Tämä toteamus perustui huolenaiheisiin siitä, että altistumisesta kyseistä ainetta sisältäville tuotteille saattaa aiheutua perimän muutosten ja syövän vaara, sillä aniliini määritellään syöpää aiheuttavaksi aineeksi, jolla ei ole kynnysarvoa. Euroopan kemikaaliviraston riskinarviointikomitea (RAC) on vahvistanut aineiden rajoittamista tatuointimusteissa ja kestopigmentoinneissa koskevassa lausunnossaan (8), että aniliini on yksilöity syöpää aiheuttavaksi aineeksi, jolla ei ole kynnysarvoa. Vähäisinkin altistuminen aniliinille voi näin ollen aiheuttaa syöpää.

                     (4)

                     Saadakseen neuvoja lelujen turvallisuuteen liittyvien lainsäädäntöehdotusten ja poliittisten aloitteiden valmisteluun komissio on perustanut lelujen turvallisuutta käsittelevän asiantuntijaryhmän. Lelujen turvallisuutta käsittelevän asiantuntijaryhmän alaryhmänä toimivan leluissa olevia kemikaaleja käsittelevän työryhmän, jäljempänä ’kemikaaleja käsittelevä alaryhmä’, tehtävänä on antaa asiantuntijaryhmälle neuvoja kemiallisista aineista, joita voidaan käyttää leluissa.

                     (5)

                     Kemikaaleja käsittelevän alaryhmän 18 päivänä helmikuuta 2015 pidetyssä kokouksessa (9) useat sen jäsenistä ilmoittivat, että aniliinia havaittiin värillisissä lelumateriaaleissa, kuten tekstiileissä ja nahassa, kun aineet testattiin Euroopan parlamentin ja neuvoston asetuksen (EY) N:o 1907/2006 (10) lisäyksessä 10 säädetyllä pelkistävällä lohkeamistestillä. Aniliinin esiintyminen tekstiileissä pelkistävän lohkeamistestin jälkeen vahvistettiin Ruotsissa tehdyssä tutkimuksessa (11), joka toteutettiin lelujen turvallisuutta käsittelevän asiantuntijaryhmän 8 päivänä kesäkuuta 2015 pidetyn kokouksen jatkotoimena. Tutkituista 23:sta tekstiilinäytteestä yhdessä punaisessa tekstiilissä (4 prosenttia kaikista näytteistä) havaittiin aniliinia pitoisuutena 91 mg/kg. Aniliinin esiintyminen vaatteissa vahvistettiin pelkistävän lohkeamistestin jälkeen tutkimuksessa, jossa käytettiin 153:a näytettä (12). Aniliinia havaittiin yhdeksässä näytteessä (6 prosenttia kaikista näytteistä), ja sen pitoisuus oli enimmillään 588 mg/kg. Saksalaisen kuluttajalehden mukaan aniliinia on lisäksi löydetty sormiväristä pelkistävän lohkeamisen jälkeen (13). Kemikaaleja käsittelevä alaryhmä totesi komissiolle toukokuussa 2020 osoittamassaan kirjeenvaihdossa myös, että vapaata aniliinia voi esiintyä epäpuhtautena sormivärien väriaineissa.

                     (6)

                     Saksa esitti lelujen turvallisuutta käsittelevän asiantuntijaryhmän kokouksessa 8 päivänä kesäkuuta 2015 kannanoton (14), jossa esitettiin tieteellinen arvio aniliinin toksikologisista ominaisuuksista. Tämän arvion mukaan aniliinin nykyinen pitoisuusraja aiheuttaa riskiä kyseisen aineen sekä systeemisille että syöpää aiheuttaville vaikutuksille. Kemikaaleja käsittelevä alaryhmä totesi kokouksessaan 26 päivänä syyskuuta 2017 (15), että rajoitus, joka koskee aniliinia leluissa, olisi kohdistettava tekstiilistä ja nahasta valmistettuihin leluihin ja lelujen osiin sekä sormiväreihin, koska tällä hetkellä ei ole riittävästi tietoa siitä, onko tarpeellista rajoittaa aniliinia muissa kuin sormiväreissä tai muusta kuin tekstiilistä ja nahasta valmistetuissa leluissa tai lelumateriaaleissa. Alaryhmä ilmoitti myös, että raja-arvon olisi oltava 30 mg/kg pelkistävän lohkeamisen jälkeen. Tämä on pienin pitoisuus, joka pelkistävällä lohkeamistestillä voidaan luotettavasti havaita. Sormivärien osalta alaryhmä totesi, että vapaan aniliinin raja-arvoksi olisi asetettava 10 mg/kg, koska se on pienin pitoisuus, joka voidaan luotettavasti havaita sormivärien rutiinitesteissä.

                     (7)

                     Lelujen turvallisuutta käsittelevä asiantuntijaryhmä tarkasteli 19 päivänä joulukuuta 2017 (16) pidetyssä kokouksessaan raja-arvon 30 mg/kg asettamista aniliinille tekstiilistä ja nahasta valmistetuissa lelumateriaaleissa pelkistävän lohkeamisen jälkeen; raja-arvon 30 mg/kg asettamista aniliinille sormiväreissä pelkistävän lohkeamisen jälkeen; ja raja-arvon 10 mg/kg asettamista vapaalle aniliinille sormiväreissä, kuten kemikaaleja käsittelevä alaryhmä oli aiemmin todennut.

                     (8)

                     Direktiivin 2009/48/EY 46 artiklan 2 kohdan mukaan Euroopan parlamentin ja neuvoston asetuksessa (EY) N:o 1935/2004 (17) säädetyt elintarvikkeiden pakkausvaatimukset on otettava huomioon asetettaessa erityisiä raja-arvoja kyseisen direktiivin lisäyksessä C luetelluille kemikaaleille. Komission asetuksen (EU) N:o 10/2011 (18) 11 artiklan 4 kohdassa, joka on asetuksen (EY) N:o 1935/2004 5 artiklassa tarkoitettu erityistoimenpide ja jossa vahvistetaan elintarvikkeiden kanssa kosketukseen joutuvien muovisten materiaalien ja tarvikkeiden valmistusta ja markkinointia koskevat erityisvaatimukset, tarkoitettujen siirtymän testausmenetelmien taustalla olevat perusoletukset eroavat kuitenkin direktiivin 2009/48/EY mukaisten tiettyjen lelujen aniliinin pitoisuusrajojen taustalla olevista perusoletuksista. Lisäksi on mahdotonta verrata siirtymän raja-arvoja pitoisuusrajoihin. Sen vuoksi näiden päätelmien lisäksi elintarvikkeiden pakkausvaatimuksia ei voida ottaa huomioon asetettaessa aniliinin pitoisuusrajoja tietyissä leluissa.

                     (9)

                     Kun otetaan huomioon aniliinin luokitus CMR-aineeksi, aniliinia koskeva Euroopan unionin riskinarviointiraportti, RAC:n ja SCHERin lausunto, lelujen turvallisuutta käsittelevän asiantuntijaryhmän ja sen kemikaaleja käsittelevän alaryhmän lausunnot sekä tutkimukset aniliinin esiintymisestä tekstiileissä, on tarpeen vahvistaa aniliinin raja-arvoksi lelumateriaalina käytettävissä tekstiileissä ja nahassa 30 mg/kg pelkistävän lohkeamisen jälkeen ja sormiväreissä vapaan aniliinin raja-arvoksi 10 mg/kg ja pelkistävän lohkeamisen jälkeen 30 mg/kg.

                     (10)

                     Direktiiviä 2009/48/EY olisi sen vuoksi muutettava.

                     (11)

                     Tässä direktiivissä säädetyt toimenpiteet ovat lelujen turvallisuutta käsittelevän komitean lausunnon mukaiset,

               ON HYVÄKSYNYT TÄMÄN DIREKTIIVIN:

            1 artikla
            Lisätään direktiivin 2009/48/EY liitteessä II olevaan lisäykseen C uusi kohta seuraavasti:

                           Aine

                           CAS-numero

                           Raja-arvo

                           ”Aniliini

                           62-53-3

                                       30 mg/kg

                                       pelkistävän lohkeamisen jälkeen lelumateriaalina käytettävissä tekstiileissä ja nahassa

                                       10 mg/kg

                                       vapaana aniliinina sormiväreissä

                                       30 mg/kg

                                       pelkistävän lohkeamisen jälkeen sormiväreissä”

            2 artikla

               1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 4 päivänä joulukuuta 2022. Niiden on viipymättä toimitettava nämä säännökset kirjallisina komissiolle.
               Niiden on sovellettava näitä säännöksiä 5 päivästä joulukuuta 2022.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            4 artikla
            Tämä direktiivi on osoitettu kaikille jäsenvaltioille.

            Tehty Brysselissä 3 päivänä kesäkuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 170, 30.6.2009, s. 1.

            (2)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

            (3)  Asetuksen (EY) N:o 1272/2008 liitteessä VI oleva taulukko 3.

            (4)  Asetuksen (EY) N:o 1272/2008 liitteessä I oleva taulukko 3.6.2.

            (5)  Asetuksen (EY) N:o 1272/2008 liitteessä I oleva taulukko 3.5.2.

            (6)  Terveys- ja ympäristöriskejä käsittelevä tiedekomitea (SCHER). ”CEN’s response to the opinion of the CSTEE on the assessment of CEN report on the risk assessment of organic chemicals in toys”, annettu 29.5.2007.
         http://ec.europa.eu/health/archive/ph_risk/committees/04_scher/docs/scher_o_056.pdf.

            (7)  Euroopan kemikaalivirasto, Kuluttajien terveyden ja kuluttajansuojan laitos, 2004. EUR 21092 EN, Section 5.2.1.2, s. 180.
         https://echa.europa.eu/documents/10162/6434698/orats_final_rar_aniline_en.pdf/0abd36ad-53de-4b0f-b258-10cf90f90493.

            (8)  Riskinarviointikomitea (RAC), sosioekonomisesta analyysista vastaava komitea (SEAC), Opinion on an Annex XV dossier proposing restriction on substances used in tattoo inks and permanent make-up, annettu 20.11.2018, Appendix 2, section 2, s 90.
         https://echa.europa.eu/documents/10162/2b4533af-f717-4bff-939b-2320fb43b462.

            (9)  Komission asiantuntijaryhmien rekisteri, lelujen turvallisuutta käsittelevä asiantuntijaryhmä (E01360).
         https://ec.europa.eu/transparency/regexpert/index.cfm?do=groupDetail.groupDetailDoc&id=20916&no=1.

            (10)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

            (11)  Kemikaaleja käsittelevän alaryhmän kokousasiakirja: EXP/WG/2015/027/Ann1, Aniline from azodye cleavage, Results from Sweden.

            (12)  Brüschweiler et al., Identification of non-regulated aromatic amines of toxicological concern which can be cleaved from azo dyes used in clothing textiles, Regulatory Toxicology and Pharmacology 69 (2014) 263–272. Lainattu seuraavassa asiakirjassa: ANEC – Kannanotto aniliiniin. Huhtikuu 2016. Esitelty kemikaaleja käsittelevän alaryhmän kokouksessa 1. kesäkuuta 2016 (EXP/WG/2016/027).

            (13)  Ökotest 2/2015, s. 69.

            (14)  Tausta-asiakirja EXP/2015/029/rev1.

            (15)  Komission asiantuntijaryhmien rekisteri, lelujen turvallisuutta käsittelevä asiantuntijaryhmä (E01360).
         http://ec.europa.eu/transparency/regexpert/index.cfm?do=groupDetail.groupMeeting&meetingId=4151.

            (16)  Komission asiantuntijaryhmien rekisteri, lelujen turvallisuutta käsittelevä asiantuntijaryhmä (E01360), välilehti ”Kokoukset”.
         http://ec.europa.eu/transparency/regexpert/index.cfm?do=groupDetail.groupMeeting&meetingId=1485&Lang=FI.

            (17)  Euroopan parlamentin ja neuvoston asetus (EY) N:o 1935/2004, annettu 27 päivänä lokakuuta 2004, elintarvikkeen kanssa kosketukseen joutuvista materiaaleista ja tarvikkeista ja direktiivien 80/590/ETY ja 89/109/ETY kumoamisesta (EUVL L 338, 13.11.2004, s. 4).

            (18)  Komission asetus (EU) N:o 10/2011, annettu 14 päivänä tammikuuta 2011, elintarvikkeiden kanssa kosketukseen joutuvista muovisista materiaaleista ja tarvikkeista (EUVL L 12, 15.1.2011, s. 1).


title: Komission direktiivi (EU) 2020/367, annettu 4 päivänä maaliskuuta 2020, Euroopan parlamentin ja neuvoston direktiivin 2002/49/EY liitteen III muuttamisesta ympäristömelun haittavaikutusten arviointimenetelmien vahvistamisen osalta (ETA:n kannalta merkityksellinen teksti)

text:
                  5.3.2020

                  FI

                  Euroopan unionin virallinen lehti

                  L 67/132

         KOMISSION DIREKTIIVI (EU) 2020/367,
         annettu 4 päivänä maaliskuuta 2020,
         Euroopan parlamentin ja neuvoston direktiivin 2002/49/EY liitteen III muuttamisesta ympäristömelun haittavaikutusten arviointimenetelmien vahvistamisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon ympäristömelun arvioinnista ja hallinnasta 25 päivänä kesäkuuta 2002 annetun Euroopan parlamentin ja neuvoston direktiivin 2002/49/EY (1) ja erityisesti sen 12 artiklan,
         sekä katsoo seuraavaa:

                     (1)

                     Direktiivin 2002/49/EY liitteessä III viitataan melun annos-vastesuhteisiin, jotka on tarkoitus ottaa käyttöön mukauttamalla kyseistä liitettä tekniikan ja tieteen kehitykseen.

                     (2)

                     Kyseisen direktiivin hyväksymisajankohtana käytettävissä olleet korkealaatuiset ja tilastollisesti merkitykselliset tiedot olivat peräisin Maailman terveysjärjestön (WHO) julkaisemista Euroopan alueen ympäristömelua koskevista suuntaviivoista (2), joissa esitettiin ympäristömelulle altistumisen aiheuttamien haittavaikutusten annos-vastesuhteet. Liitteessä III esitettyjen melun annos-vastesuhteiden olisi näin ollen perustuttava kyseisiin suuntaviivoihin. Tilastollisen merkitsevyyden osalta WHO:n tutkimukset perustuivat edustaviin populaatioihin, joten näiden arviointimenetelmien tuloksia pidetään merkittävinä, kun niitä sovelletaan edustaviin populaatioihin.

                     (3)

                     WHO:n puitteissa kehitettyjen melun annos-vastesuhteiden ohella muissa tutkimuksissa saatetaan osoittaa erilaisia ja erisuuruisia terveysvaikutuksia, etenkin tie-, raideliikenne- ja lentomelun paikallisia vaikutuksia tietyissä maissa. Kyseisissä tutkimuksissa vahvistettuja melun annos-vastesuhteita voidaan käyttää sillä edellytyksellä, että ne perustuvat korkealaatuisiin ja tilastollisesti merkityksellisiin tutkimuksiin.

                     (4)

                     Tällä hetkellä teollisuusmelun haittavaikutuksista on saatavilla vain vähän tietoa, joten ei ole mahdollista ehdottaa yhteistä menetelmää niiden arvioimiseksi. Tutkimuksissa ei myöskään ole arvioitu maakohtaisia erityispiirteitä, joten niitä ei ole voitu sisällyttää tähän liitteeseen. Samoin vaikka on havaittu, että ympäristömelun ja seuraavien haittavaikutusten välillä on yhteys, tällä hetkellä ei ole riittävää näyttöä, jotta voitaisiin määrittää yhteinen menetelmä näiden haittavaikutusten arvioimiseksi: aivohalvaus, kohonnut verenpaine, diabetes ja muut metaboliset terveysvaikutukset, lasten kognitiiviset vauriot, mielenterveys ja hyvinvointi, kuulovammat, tinnitus sekä ongelmat synnytyksessä. Lopuksi vaikka raideliikennemelun ja lentomelun yhteys sepelvaltimotautiin on vahvistettu, sepelvaltimotaudin kohonneen riskin kvantifiointi näiden kahden melulähteen osalta on vielä ennenaikaista.

                     (5)

                     Direktiiviä 2002/49/EY olisi näin ollen muutettava.

                     (6)

                     Tässä direktiivissä säädetyt toimenpiteet ovat direktiivin 2002/49/EY 13 artiklalla perustetun komitean lausunnon mukaiset,

               ON HYVÄKSYNYT TÄMÄN DIREKTIIVIN:

            1 artikla
            Korvataan direktiivin 2002/49/EY liite III tämän direktiivin liitteellä.

            2 artikla

               1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2021. Niiden on viipymättä toimitettava nämä säännökset kirjallisina komissiolle.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            4 artikla
            Tämä direktiivi on osoitettu kaikille jäsenvaltioille.

            Tehty Brysselissä 4 päivänä maaliskuuta 2020.

                  Komission puolesta

               Virginijus SINKEVIČIUS

                  Komission jäsen

            (1)  EYVL L 189, 18.7.2002, s. 12.

            (2)  Environmental Noise Guidelines for the European Region, Maailman terveysjärjestö 2018, ISBN 978 92 890 5356 3.

            LIITE
            ”

                     LIITE III
                     6 artiklan 3 kohdassa tarkoitetut
                     HAITTAVAIKUTUSTEN ARVIOINTIMENETELMÄT
                     1.   Haittavaikutukset

                     Haittavaikutuksia arvioitaessa tarkastellaan seuraavia:

                                 —

                                 sepelvaltimotauti (ischaemic heart disease, (IHD)), joka vastaa Maailman terveysjärjestön vahvistaman kansainvälisen luokituksen ICD-11 koodeja BA40–BA6Z;

                                 —

                                 suuri häiritsevyys (high annoyance (HA));

                                 —

                                 vakava unihäiriö (high sleep disturbance (HSD)).

                           2.   Haittavaikutusten laskeminen

                     Haittavaikutukset lasketaan jommallakummalla seuraavista:

                                 —

                                 haittavaikutuksen suhteellinen riski (relative risk (RR)) määriteltynä seuraavasti:

                                 —

                                 haittavaikutuksen absoluuttinen riski (absolute risk (AR)) määriteltynä seuraavasti:

                           2.1   Sepelvaltimotauti

                     Suhteellisen riskin laskemisessa on sepelvaltimotaudin haittavaikutuksen ja esiintyvyyden (i) osalta käytettävä seuraavia melun annos-vastesuhteita:

                     tiemelun osalta
                     2.2   Suuri häiritsevyys

                     Suuren häiritsevyyden haittavaikutuksen absoluuttisen riskin laskemisessa on käytettävä seuraavia melun annos-vastesuhteita:

                                 tiemelun osalta

                                 raideliikennemelun osalta

                                 lentomelun osalta.

                           2.3   Vakava unihäiriö

                     Vakavan unihäiriön haittavaikutuksen absoluuttisen riskin laskemiseksi on käytettävä seuraavia melun annos-vastesuhteita:

                                 tiemelun osalta

                                 raideliikennemelun osalta

                                 lentomelun osalta.

                           3.   Haittavaikutusten arvioiminen

                     3.1   Väestön altistuminen on arvioitava kunkin melulähteen ja haittavaikutuksen osalta erikseen. Jos samat ihmiset altistuvat samanaikaisesti erilaisille melulähteille, haittavaikutuksia ei yleensä voi laskea yhteen. Haittavaikutuksia voidaan kuitenkin verrata kunkin melun suhteellisen merkityksen arvioimiseksi.
                     3.2   Sepelvaltimotaudin arvioiminen

                     3.2.1   Raideliikenne- ja lentomeluun liittyvän sepelvaltimotaudin osalta kohtuulliset Lden-arvot ylittävälle melulle altistuneen väestön määrä arvioidaan kohonneen sepelvaltimotautiriskin mukaan, sillä sepelvaltimotautitapausten täsmällistä lukumäärää N ei voida laskea.
                     3.2.2   Tiemeluun liittyvän sepelvaltimotaudin osalta tietyn haittavaikutuksen tapausten osuus väestössä, joka on altistunut suhteelliselle riskille, jonka lasketaan olevan ympäristömelun aiheuttama, johdetaan melulähteen x (tie), haittavaikutuksen y (sepelvaltimotauti) ja esiintyvyyden i mukaan seuraavasta kaavasta:

                     jossa

                                 —

                                    PAFx,y
                                     on riskiosuus väestössä,

                                 —

                                    j-melutasoalueiden sarja koostuu yksittäisistä melutasoalueista, jotka ovat enintään 5 dB:n levyisiä (esim.: 50–51 dB, 51–52 dB, 52–53 dB jne. tai 50–54 dB, 55–59 dB, 60–64 dB jne.),

                                 —

                                    pj
                                     on se osuus kokonaisväestöstä P arvioidulla alueella, joka altistuu melutasolle j, joka liitetään tietyn haittavaikutuksen tiettyyn suhteelliseen riskiin RRj,x,y
                                    . RRj,x,y
                                     lasketaan tämän liitteen 2 kohdassa esitetyillä kaavoilla kunkin melutasoalueen keskiluvun mukaan (tietojen saatavuuden mukaan, esim. 50,5 dB melutasoalueella 50–51 dB tai 52 dB melutasoalueella 50–54 dB).

                           3.2.3   Tiemeluun liittyvän sepelvaltimotaudin osalta sepelvaltimotautitapausten kokonaismäärä N
                         (haittavaikutuksesta y kärsivät ihmiset; riskitapausten lukumäärä), joka johtuu melulähteestä x on tällöin

                        Nx,y
                         = PAFx,y,i
                         * Iy
                         * P (kaava 11)
                     tiemelun osalta
                     jossa

                                 —

                                    PAFx,y,i
                                     lasketaan esiintyvyyden i osalta

                                 —

                                    Iy on sepelvaltimotaudin esiintyvyys arvioitavana olevalla alueella; se voidaan saada sen maantieteellisen alueen tai maan terveystilastoista, jolla arvioitava alue sijaitsee,

                                 —

                                    P on arvioitavan alueen kokonaisväestömäärä (eri melutasoalueilla asuvien ihmisten kokonaismäärä).

                           3.3   Tie-, raideliikenne- ja lentomeluun liittyvien suuren häiritsevyyden ja vakavan unihäiriön osalta niiden ihmisten kokonaismäärä N, jotka kärsivät haittavaikutuksesta y
                         (riskitapausten lukumäärä), joka on peräisin melulähteestä x, kunkin melulähdeyhdistelmän x (tie-, raideliikenne- tai lentomelulähde) ja haittavaikutuksen y (suuri häiritsevyys, vakava unihäiriö) osalta on tällöin

                     jossa

                                 —

                                    ARx,y
                                     on asianomaisen haittavaikutuksen (suuri häiritsevyys, vakava unihäiriö) absoluuttinen riski, ja se lasketaan tämän liitteen 2 kohdassa vahvistetuilla kaavoilla kunkin melutasoalueen keskiluvun mukaan (tietojen saatavuuden mukaan, esim. 50,5 dB melutasoalueella 50–51 dB tai 52 dB melutasoalueella 50–54 dB).

                                 —

                                    nj
                                     on niiden ihmisten lukumäärä, jotka altistuvat melutasolle j.

                           4.   Tulevat tarkistukset

                     Tähän liitteeseen tehtävissä tulevissa tarkistuksissa käyttöön otettavat melun annos-vastesuhteet koskevat erityisesti

                                 —

                                 häiritsevyyden ja Lden-indikaattorin välistä suhdetta teollisuusmelun osalta,

                                 —

                                 unihäiriön ja Lnight-indikaattorin välistä suhdetta teollisuusmelun osalta.

                           Tarvittaessa voitaisiin esittää erityiset melun annos-vastesuhteet, jotka koskevat

                                 —

                                 asuinrakennuksia, joilla on erityinen liitteessä VI määritelty ääneneristys,

                                 —

                                 asuinrakennuksia, joilla on erityinen liitteessä VI määritelty hiljainen ulkoseinä,

                                 —

                                 erilaisia ilmasto-oloja / erilaisia kulttuureja,

                                 —

                                 herkkiä väestöryhmiä,

                                 —

                                 äänesmäistä teollisuusmelua,

                                 —

                                 teollisuuden iskumaista melua ja muita erityistapauksia.


title: Euroopan parlamentin ja neuvoston direktiivi (EU) 2020/700, annettu 25 päivänä toukokuuta 2020, direktiivien (EU) 2016/797 ja (EU) 2016/798 muuttamisesta niiden saattamiselle osaksi kansallista lainsäädäntöä säädettyjen määräaikojen jatkamiseksi (ETA:n kannalta merkityksellinen teksti)

text:
                  27.5.2020

                  FI

                  Euroopan unionin virallinen lehti

                  L 165/27

         EUROOPAN PARLAMENTIN JA NEUVOSTON DIREKTIIVI (EU) 2020/700,
         annettu 25 päivänä toukokuuta 2020,
         direktiivien (EU) 2016/797 ja (EU) 2016/798 muuttamisesta niiden saattamiselle osaksi kansallista lainsäädäntöä säädettyjen määräaikojen jatkamiseksi
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ovat kuulleet Euroopan talous- ja sosiaalikomiteaa,
         ovat kuulleet alueiden komiteaa,
         noudattavat tavallista lainsäätämisjärjestystä (1),
         sekä katsovat seuraavaa:

                     (1)

                     Euroopan parlamentin ja neuvoston direktiivin (EU) 2016/797 (2) 57 artiklan 1 kohdan ja Euroopan parlamentin ja neuvoston direktiivin (EU) 2016/798 (3) 33 artiklan 1 kohdan mukaisesti jäsenvaltioiden olisi pitänyt saattaa kyseisten direktiivien asiaa koskevien säännösten noudattamisen edellyttämät lait, asetukset ja hallinnolliset määräykset voimaan viimeistään 16 päivänä kesäkuuta 2019. Jäsenvaltioilla oli kuitenkin direktiivin (EU) 2016/797 57 artiklan 2 kohdan ja direktiivin (EU) 2016/798 33 artiklan 2 kohdan nojalla mahdollisuus jatkaa yhdellä vuodella määräaikaa, jonka kuluessa direktiivit on saatettava osaksi kansallista lainsäädäntöä.

                     (2)

                     Seitsemäntoista jäsenvaltiota on ilmoittanut komissiolle ja Euroopan unionin rautatievirastolle, jäljempänä ’virasto’, direktiivien (EU) 2016/797 ja (EU) 2016/798 saattamista osaksi kansallista lainsäädäntöä koskevien määräaikojen jatkamisesta 16 päivään kesäkuuta 2020.

                     (3)

                     Covid-19:n leviämisen aiheuttaman poikkeuksellisen ja ennalta-arvaamattoman tilanteen vuoksi joillakin kyseisistä jäsenvaltioista on vaikeuksia saattaa lainsäädäntötyö päätökseen säädetyissä määräajoissa, joiden kuluessa direktiivit on saatettava osaksi kansallista lainsäädäntöä, minkä vuoksi vaarana on, että näitä määräaikoja ei noudateta. Määräaikojen noudattamatta jättäminen voisi aiheuttaa oikeudellista epävarmuutta rautatiealalle, kansallisille viranomaisille ja virastolle rautateiden turvallisuuteen ja yhteentoimivuuteen sovellettavan lainsäädännön suhteen. Tiettyjen jäsenvaltioiden kyvyttömyys saattaa direktiivit (EU) 2016/797 ja (EU) 2016/798 osaksi kansallista lainsäädäntöään covid-19:n leviämisen vuoksi vaikuttaa haitallisesti rautatiealaan.

                     (4)

                     On olennaisen tärkeää tarjota rautatiealalle oikeudellista selkeyttä ja varmuutta antamalla jäsenvaltioille tarvittaessa mahdollisuus jatkaa rajoitetun ajan Euroopan parlamentin ja neuvoston direktiivien 2004/49/EY (4) ja 2008/57/EY (5) soveltamista 16 päivän kesäkuuta 2020 jälkeen.

                     (5)

                     Koska covid-19 puhkesi direktiivien (EU) 2016/797 ja (EU) 2016/798 kansallisten täytäntöönpanotoimenpiteiden hyväksymisen loppuvaiheessa, jäsenvaltioille olisi annettava lisäaika saattaa päätökseen näiden direktiivien saattamista osaksi kansallista lainsäädäntöä koskeva prosessi.

                     (6)

                     Direktiivien (EU) 2016/797 ja (EU) 2016/798 saattamiselle osaksi kansallista lainsäädäntöä säädettyjä määräaikoja olisi jatkettava 31 päivään lokakuuta 2020. Direktiivien 2004/49/EY ja 2008/57/EY kumoamispäiviä, joista säädetään direktiivin (EU) 2016/797 58 artiklassa ja direktiivin (EU) 2016/798 34 artiklassa, olisi mukautettava vastaavasti.

                     (7)

                     Direktiivin (EU) 2016/798 perusteella on annettu useita delegoituja säädöksiä, joissa on otettu huomioon aiemmat määräajat direktiivin saattamiselle osaksi kansallista lainsäädäntöä. Kyseiset delegoidut säädökset on nykytilanne huomioon ottaen tarpeen mukauttaa uuteen määräaikaan, jonka kuluessa direktiivi on saatettava osaksi kansallista lainsäädäntöä.

                     (8)

                     Asian kiireellisyyden, joka johtuu covid-19:n leviämisen aiheuttamista poikkeuksellisista olosuhteista, vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.

                     (9)

                     Jäsenvaltiot eivät voi riittävällä tavalla saavuttaa tämän direktiivin tavoitetta eli muuttaa direktiivejä (EU) 2016/797 ja (EU) 2016/798 covid-19:n leviämisen johdosta, vaan ne voidaan toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tarpeen tämän tavoitteen saavuttamiseksi.

                     (10)

                     Direktiivit (EU) 2016/797 ja (EU) 2016/798 olisi sen vuoksi muutettava vastaavasti.

                     (11)

                     Tässä direktiivissä säädettyjen toimenpiteiden ripeän soveltamisen varmistamiseksi tämän direktiivin olisi tultava kiireellisesti voimaan sitä päivää seuraavana päivänä, jona se julkaistaan Euroopan unionin virallisessa lehdessä,

               OVAT HYVÄKSYNEET TÄMÄN DIREKTIIVIN:

            1 artikla
            Direktiivin (EU) 2016/797 muuttaminen
            Muutetaan direktiivi (EU) 2016/797 seuraavasti:

                        1)

                        Korvataan 54 artiklan 4 kohta seuraavasti:

                           ”4.   Virasto hoitaa 21 ja 24 artiklan mukaisia luvanantotehtäviä ja 19 artiklassa tarkoitettuja tehtäviä viimeistään 16 päivästä kesäkuuta 2019 niiden jäsenvaltioiden käyttöalueiden osalta, jotka eivät ole antaneet ilmoitusta virastolle ja komissiolle 57 artiklan 2 kohdan mukaisesti. Poiketen siitä, mitä 21 ja 24 artiklassa säädetään, niiden jäsenvaltioiden kansalliset turvallisuusviranomaiset, jotka ovat antaneet ilmoituksen virastolle ja komissiolle 57 artiklan 2 kohdan mukaisesti, voivat edelleen antaa lupia direktiivin 2008/57/EY mukaisesti 16 päivään kesäkuuta 2020 saakka. Poiketen siitä, mitä 21 ja 24 artiklassa säädetään, niiden jäsenvaltioiden kansalliset turvallisuusviranomaiset, jotka ovat antaneet ilmoituksen virastolle ja komissiolle 57 artiklan 2 a kohdan mukaisesti, voivat edelleen antaa lupia direktiivin 2008/57/EY mukaisesti 31 päivään lokakuuta 2020 saakka.”

                        2)

                        Lisätään 57 artiklaan kohta seuraavasti:

                           ”2 a.   Jäsenvaltiot, jotka ovat jatkaneet määräaikaa direktiivin saattamiselle osaksi kansallista lainsäädäntöä 2 kohdan mukaisesti, voivat jatkaa sitä edelleen 31 päivään lokakuuta 2020. Niiden täytäntöönpanotoimenpiteitä sovelletaan kyseisestä päivästä alkaen. Kyseisten jäsenvaltioiden on ilmoitettava asiasta virastolle ja komissiolle viimeistään 29 päivänä toukokuuta 2020.”

                        3)

                        Korvataan 58 artiklan ensimmäisessä kohdassa ilmaisu ”16 päivästä kesäkuuta 2020” ilmaisulla ”31 päivästä lokakuuta 2020”.

            2 artikla
            Direktiivin (EU) 2016/798 muuttaminen
            Muutetaan direktiivi (EU) 2016/798 seuraavasti:

                        1)

                        Lisätään artikla seuraavasti:

                           ”6 a artikla

                           Yhteisten turvallisuusmenetelmien mukauttaminen tarkistettuihin määräaikoihin
                           Siirretään komissiolle valta antaa delegoituja säädöksiä 27 artiklan mukaisesti 6 artiklan 6 kohdan nojalla annettujen delegoitujen säädösten soveltamispäivien yhdenmukaistamiseksi 33 artiklan 2 a kohdassa säädetyn kansallisen lainsäädännön osaksi saattamisen määräajan kanssa. Tämän artiklan nojalla annettaviin delegoituihin säädöksiin sovelletaan 27 a artiklassa säädettyä menettelyä.”

                        2)

                        Lisätään 27 artiklaan kohdat seuraavasti:

                           ”7.   Siirretään komissiolle 28 päivästä toukokuuta 202031 päivään lokakuuta 2020 6 a artiklassa tarkoitettu valta antaa delegoituja säädöksiä.”

                        3)

                        Lisätään artikla seuraavasti:

                           ”27 a artikla

                           Kiireellinen menettely

                              1.   Tämän artiklan nojalla annetut delegoidut säädökset tulevat voimaan viipymättä, ja niitä sovelletaan niin kauan kuin niitä ei vastusteta 2 kohdan mukaisesti. Kun delegoitu säädös annetaan tiedoksi Euroopan parlamentille ja neuvostolle, esitetään samalla ne perusteet, joiden vuoksi sovelletaan kiireellistä menettelyä.

                              2.   Euroopan parlamentti ja neuvosto voivat 27 artiklan 6 kohdassa tarkoitetun menettelyn mukaisesti vastustaa delegoitua säädöstä. Siinä tapauksessa komissio kumoaa säädöksen välittömästi sen jälkeen, kun Euroopan parlamentin tai neuvoston päätös vastustaa sitä on annettu sille tiedoksi.”

                        4)

                        Korvataan 31 artiklan 3 kohta seuraavasti:

                           ”3.   Virasto hoitaa 10 artiklan mukaisia, todistusten antamiseen liittyviä tehtäviä viimeistään 16 päivästä kesäkuuta 2019 niiden jäsenvaltioiden toiminta-alueiden osalta, jotka eivät ole antaneet virastolle tai komissiolle 33 artiklan 2 kohdan mukaista ilmoitusta. Poiketen siitä, mitä 10 artiklassa säädetään, niiden jäsenvaltioiden kansalliset turvallisuusviranomaiset, jotka ovat antaneet virastolle ja komissiolle 33 artiklan 2 kohdan mukaisen ilmoituksen, voivat jatkaa todistusten antamista direktiivin 2004/49/EY mukaisesti 16 päivään kesäkuuta 2020 saakka. Poiketen siitä, mitä 10 artiklassa säädetään, niiden jäsenvaltioiden kansalliset turvallisuusviranomaiset, jotka ovat antaneet virastolle ja komissiolle 33 artiklan 2 a kohdan mukaisen ilmoituksen, voivat jatkaa todistusten antamista direktiivin 2004/49/EY mukaisesti 31 päivään lokakuuta 2020 saakka.”

                        5)

                        Lisätään 33 artiklaan kohta seuraavasti:

                           ”2 a.   Jäsenvaltiot, jotka ovat jatkaneet määräaikaa direktiivin saattamiselle osaksi kansallista lainsäädäntöä 2 kohdan mukaisesti, voivat jatkaa sitä edelleen 31 päivään lokakuuta 2020. Niiden täytäntöönpanotoimenpiteitä sovelletaan kyseisestä päivästä alkaen. Kyseisten jäsenvaltioiden on ilmoitettava asiasta virastolle ja komissiolle viimeistään 29 päivänä toukokuuta 2020.”

                        6)

                        Korvataan 34 artiklan ensimmäisessä kohdassa ilmaisu ”16 päivästä kesäkuuta 2020” ilmaisulla ”31 päivästä lokakuuta 2020”.

            3 artikla
            Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            4 artikla
            Tämä direktiivi on osoitettu kaikille jäsenvaltioille.

            Tehty Brysselissä 25 päivänä toukokuuta 2020.

                  Euroopan parlamentin puolesta

                  Puhemies

               D. M. SASSOLI

                  Neuvoston puolesta

                  Puheenjohtaja

               A. METELKO-ZGOMBIĆ

            (1)  Euroopan parlamentin kanta, vahvistettu 15. toukokuuta 2020 (ei vielä julkaistu virallisessa lehdessä), ja neuvoston päätös, tehty 25. toukokuuta 2020.

            (2)  Euroopan parlamentin ja neuvoston direktiivi (EU) 2016/797, annettu 11 päivänä toukokuuta 2016, rautatiejärjestelmän yhteentoimivuudesta Euroopan unionissa (EUVL L 138, 26.5.2016, s. 44).

            (3)  Euroopan parlamentin ja neuvoston direktiivi (EU) 2016/798, annettu 11 päivänä toukokuuta 2016, rautateiden turvallisuudesta (EUVL L 138, 26.5.2016, s. 102).

            (4)  Euroopan parlamentin ja neuvoston direktiivi 2004/49/EY, annettu 29 päivänä huhtikuuta 2004, yhteisön rautateiden turvallisuudesta sekä rautatieyritysten toimiluvista annetun neuvoston direktiivin 95/18/EY ja rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta annetun direktiivin 2001/14/EY muuttamisesta (rautatieturvallisuusdirektiivi) (EUVL L 164, 30.4.2004, s. 44).

            (5)  Euroopan parlamentin ja neuvoston direktiivi 2008/57/EY, annettu 17 päivänä kesäkuuta 2008, rautatiejärjestelmän yhteentoimivuudesta yhteisössä (EUVL L 191, 18.7.2008, s. 1).


title: Neuvoston direktiivi (EU) 2020/876, annettu 24 päivänä kesäkuuta 2020, direktiivin 2011/16/EU muuttamisesta tiettyjen veroalan tietojen toimittamiselle ja vaihtamiselle asetettujen määräaikojen kiireelliseksi lykkäämiseksi covid-19-pandemian vuoksi

text:
                  26.6.2020

                  FI

                  Euroopan unionin virallinen lehti

                  L 204/46

         NEUVOSTON DIREKTIIVI (EU) 2020/876,
         annettu 24 päivänä kesäkuuta 2020,
         direktiivin 2011/16/EU muuttamisesta tiettyjen veroalan tietojen toimittamiselle ja vaihtamiselle asetettujen määräaikojen kiireelliseksi lykkäämiseksi covid-19-pandemian vuoksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 113 ja 115 artiklan,
         ottaa huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottaa huomioon Euroopan parlamentin lausunnon (1),
         ottaa huomioon Euroopan talous- ja sosiaalikomitean lausunnon (2),
         noudattaa erityistä lainsäätämisjärjestystä,
         sekä katsoo seuraavaa:

                     (1)

                     Covid-19-pandemian kansanterveydelle aiheuttamat vakavat riskit ja muut siitä johtuvat haitat sekä jäsenvaltioiden pandemian hillitsemiseksi käyttöönottamat sulkutoimenpiteet ovat häirinneet merkittävällä tavalla yritysten ja jäsenvaltioiden veroviranomaisten valmiuksia täyttää eräitä neuvoston direktiivin 2011/16/EU (3) mukaisia velvoitteitaan.

                     (2)

                     Useat jäsenvaltiot ja sellaiset henkilöt, jotka ovat velvollisia toimittamaan tietoja jäsenvaltioiden toimivaltaisille viranomaisille direktiivin 2011/16/EU nojalla, ovat pyytäneet tiettyjen mainitussa direktiivissä säädettyjen määräaikojen lykkäämistä. Nämä määräajat koskevat sellaista automaattista tietojenvaihtoa, joka koskee toisessa jäsenvaltiossa verotuksellista kotipaikkaansa pitävien edunsaajien finanssitilejä sekä raportoitavaa rajatylittävää järjestelyä, joka sisältää ainakin yhden direktiivin 2011/16/EU liitteessä IV esitetyistä tunnusmerkeistä, jäljempänä ’raportoitava rajatylittävä järjestely’.

                     (3)

                     Covid-19-pandemian aiheuttamat vakavat häiriöt monien rahoituslaitosten ja sellaisten henkilöiden toiminnassa, jotka ovat velvollisia toimittamaan raportoitavia rajatylittäviä järjestelyjä koskevat tiedot, vaikeuttavat direktiivin 2011/16/EU mukaisten raportointivelvoitteiden oikea-aikaista noudattamista. Rahoituslaitoksilla on tällä hetkellä kiireellisiä covid-19-pandemiaan liittyviä tehtäviä.

                     (4)

                     Lisäksi raportointivelvolliset rahoituslaitokset ja henkilöt kohtaavat vakavia työhön liittyviä häiriöitä, joita aiheutuu pääasiassa useimmissa jäsenvaltioissa käyttöönotetusta sulusta johtuvista etätyöolosuhteista. Myös jäsenvaltioiden veroviranomaisten valmiudet kerätä ja käsitellä tietoja ovat heikentyneet.

                     (5)

                     Tämä tilanne edellyttää kiireellisiä ja mahdollisuuksien mukaan koordinoituja toimia unionissa. Tätä varten jäsenvaltioille on tarpeen antaa mahdollisuus lykätä määräaikaa, jonka kuluessa on vaihdettava tietoja toisessa jäsenvaltiossa verotuksellista kotipaikkaansa pitävien edunsaajien finanssitileistä, jotta jäsenvaltiot voivat mukauttaa kansalliset määräaikansa, joiden kuluessa Raportoivien finanssilaitosten on toimitettava tällaiset tiedot. Lisäksi jäsenvaltioille olisi annettava mahdollisuus lykätä määräaikoja, jotka koskevat raportoitavia rajatylittäviä järjestelyjä koskevien tietojen toimittamista ja vaihtamista.

                     (6)

                     Määräaikojen lykkäämisen tarkoituksena on puuttua poikkeukselliseen tilanteeseen, eikä se saisi horjuttaa direktiivin 2011/16/EU vakiintunutta rakennetta ja toimintaa. Sen vuoksi on tarpeen, että lykkäyksen kesto on rajoitettu ja että se säilyy oikeassa suhteessa covid-19-pandemian aiheuttamiin käytännön vaikeuksiin tietojen toimittamisessa ja vaihtamisessa.

                     (7)

                     Kun otetaan huomioon tämänhetkinen epävarmuus covid-19-pandemian kehittymisestä ja se, että tämän direktiivin hyväksymisen perusteena olevat olosuhteet voivat jatkua jonkin aikaa, on aiheellista säätää mahdollisuudesta pidentää lykkäystä harkinnanvaraisesti kerran. Lykkäys olisi toteutettava vain, jos tässä direktiivissä säädetyt edellytykset toteutuvat.

                     (8)

                     Covid-19-pandemian aiheuttamien merkittävien talousarvioihin, henkilöstöresursseihin ja jäsenvaltioiden veroviranomaisiin kohdistuvien taloudellisten häiriöiden vuoksi neuvostolle olisi annettava valtuudet päättää yksimielisesti komission ehdotuksesta lykkäysajan pidentämisestä.

                     (9)

                     Määräaikojen lykkääminen ei saisi vaikuttaa direktiivissä 2011/16/EU säädetyn tietojen raportointi- ja vaihtamisvaihtovelvollisuuden olennaisiin osiin, ja sillä olisi varmistettava, että mitkään lykkäyksen aikana raportoitaviksi tulevat tiedot eivät jää raportoimatta tai vaihtamatta.

                     (10)

                     Covid-19-pandemian, siitä johtuvan kansanterveyskriisin ja sen sosiaalisten ja taloudellisten seurausten aiheuttamien poikkeuksellisten olosuhteiden kiireellisyyden vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.

                     (11)

                     Direktiivi 2011/16/EU olisi sen vuoksi muutettava vastaavasti.

                     (12)

                     Koska jäsenvaltioiden on toimittava hyvin nopeasti poiketakseen määräajoista, joita muutoin ryhdyttäisiin soveltamaan direktiivin 2011/16/EU mukaisesti, tämän direktiivin olisi tultava voimaan kiireellisesti,

               ON HYVÄKSYNYT TÄMÄN DIREKTIIVIN:

            1 artikla
            Lisätään direktiiviin 2011/16/EU artiklat seuraavasti:

                  ”27 a artikla

                  Mahdollisuus lykätä määräaikoja covid-19-pandemian johdosta

                     1.   Sen estämättä, mitä 8 ab artiklan 12 kohdassa säädetään raportoitavia rajatylittäviä järjestelyjä koskevien tietojen toimittamisen määräajoista, jäsenvaltiot voivat toteuttaa tarvittavat toimet, jotta välittäjät ja asianomaiset verovelvolliset voivat 28 päivään helmikuuta 2021 mennessä toimittaa tiedot raportoitavista rajatylittävistä järjestelyistä, joiden ensimmäinen vaihe toteutettiin 25 päivän kesäkuuta 2018 ja 30 päivän kesäkuuta 2020 välisenä aikana.

                     2.   Jos jäsenvaltiot käyttävät 1 kohdassa tarkoitettua vaihtoehtoa, niiden on myös toteutettava tarvittavat toimet, jotta

                                 a)

                                 ensimmäiset tiedot ilmoitetaan viimeistään 30 päivänä huhtikuuta 2021 sen estämättä, mitä 8 ab artiklan 18 kohdassa säädetään;

                                 b)

                                 edellä 8 ab artiklan 1 ja 7 kohdassa tarkoitettu tietojen toimittamista koskeva 30 päivän määräaika alkaa viimeistään 1 päivänä tammikuuta 2021, jos

                                             i)

                                             raportoitava rajatylittävä järjestely asetetaan saataville toteuttamista varten tai se on valmis toteutettavaksi tai jos sen ensimmäinen vaihe on toteutettu 1 päivän heinäkuuta 2020 ja 31 päivän joulukuuta 2020 välisenä aikana; tai

                                             ii)

                                             edellä olevan 3 artiklan 21 kohdan toisen alakohdan mukaiset välittäjät antavat suoraan tai muiden henkilöiden välityksellä tukea, apua tai neuvoja 1 päivän heinäkuuta 2020 ja 31 päivän joulukuuta 2020 välisenä aikana;

                                 c)

                                 kun kyseessä ovat markkinakelpoiset järjestelyt, välittäjä laatii ensimmäisen 8 ab artiklan 2 kohdan mukaisen ajantasaisen raportin viimeistään 30 päivänä huhtikuuta 2021.

                     3.   Sen estämättä, mitä 8 artiklan 6 kohdan b alakohdassa säädetään määräajasta, jäsenvaltiot voivat toteuttaa tarvittavat toimet, jotta 8 artiklan 3 a kohdassa tarkoitetut kalenterivuotta 2019 tai muuta asianmukaista raportointijaksoa koskevat tiedot toimitetaan 12 kuukauden kuluessa kalenterivuoden 2019 tai muun asianmukaisen raportointijakson päättymisestä.

                  27 b artikla
                  Lykkäysajan pidentäminen

                     1.   Neuvosto voi antaa yksimielisesti komission ehdotuksesta täytäntöönpanopäätöksen 27 a artiklassa tarkoitettujen määräaikojen lykkäämisajan pidentämisestä kolmella kuukaudella, mikäli covid-19-pandemian aiheuttamat vakavat kansanterveyteen kohdistuvat riskit, haitat ja talouden häiriöt jatkuvat ja jäsenvaltiot soveltavat sulkutoimenpiteitä.

                     2.   Ehdotus neuvoston täytäntöönpanopäätökseksi toimitetaan neuvostolle viimeistään kuukausi ennen asianomaisten määräaikojen päättymistä.”

            2 artikla
            Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            3 artikla
            Tämä direktiivi on osoitettu kaikille jäsenvaltioille.

            Tehty Brysselissä 24 päivänä kesäkuuta 2020.

                  Neuvoston puolesta

                  Puheenjohtaja

               A. METELKO-ZGOMBIĆ

            (1)  Lausunto annettu 19 päivänä kesäkuuta 2020 (ei vielä julkaistu virallisessa lehdessä).

            (2)  Lausunto annettu 14 päivänä kesäkuuta 2020 (ei vielä julkaistu virallisessa lehdessä).

            (3)  Neuvoston direktiivi 2011/16/EU, annettu 15 päivänä helmikuuta 2011, hallinnollisesta yhteistyöstä verotuksen alalla ja direktiivin 77/799/ETY kumoamisesta (EUVL L 64, 11.3.2011, s. 1).